عقیل عباس جعفری

**ڈاکٹر عقیل عباس جعفری** ، (پیدائش:10 اگست، 1957ء) پاکستان کے معروف مصنف، انجینئر، صحافی، شاعر، محقق، مورخ، پاکستان کرونیکل کے مصنف ہیں۔ وہ اردو لغت بورڈ میں مدیر اعلیٰ اور پاکستان کوئز سوسائٹی انٹرنیشنل کے صدر رہ چکے ہیں۔ انھوں نے **پاکستان کی اردو فلمی صنعت** پر پی ایچ ڈی کی ہے۔ حکومت پاکستان نے 14 اگست 2023ء کو ان کی ادبی خدمات کے صلہ میں تمغائے امتیاز کا اعلان کیا ہے۔

## حالات زندگی و تعلیم
عقیل عباس جعفری 10 اگست 1957ء کو کراچی، پاکستان میں پیدا ہوئے۔ آپ کے والد کا نام وزیرحسن جعفری ہے جو قیام پاکستان کے بعد بلرام پور، اتر پردیش سے ہجرت کرکے کراچی، پاکستان منتقل ہوئے۔ والدہ سیدہ مسعودہ خاتون مذہبی شاعرہ تھیں، عقیل عباس نے ابتدائی تعلیم گورنمنٹ اسکول ناظم آباد اورپھرانٹرمیڈیٹ ڈی جے سائنس کالج سے پاس کیا۔ بیچلرآف آرکیٹیکچر کی ڈگری داؤد کالج آف انجینیرنگ اور ایم اے (صحافت) کی ڈگری جامعہ کراچی سے حاصل کی۔ 2022ء میں وفاقی اردو جامعہ برائے فنون سے **پاکستان میں اردو فلمی صنعت** کے عنوان پر مقالہ لکھ کر پی ایچ ڈی کی ڈگری حاصل کی۔

## ادبی خدمات
### تحقیق
عقیل عباس جعفری کا نام تحقیق کے شعبے میں نیا نہیں۔ انھوں نے ابتدا معلومات عامہ کے شعبے سے کی اور اس حوالے سے کئی کتابیں تحریر کیں جن میں**366 دن، صفر سے 100 تک، جہان معلومات، ہے حقیقت کچھ، ایک سال پچاس سوال، کون بنے گا کروڑ پتی اور قائد اعظم معلومات کے آئینے** میں شامل ہیں۔ پاکستان کے سیاسی وڈیرے سیاست کے موضوع پر ان کی پہلی کتاب تھی جس نے شائع ہوتے ہی تہلکہ مچا دیا۔ یہی وہ کتاب تھی جس نے سیاست کی دنیا میں سیاسی وڈیرے کی اصطلاح کو متعارف کروایا۔ پاکستان کے سیاسی وڈیرے کے علاوہ عقیل عباس جعفری نے سیاست ہی کے موضوع پر کئی اور کتابیں بھی لکھیں جن میں **پاکستان کی ناکام سازشیں، پاکستان کی انتخابی سیاست اور تاریخ پر قائد اعظم کی ازدواجی زندگی، لیاقت علی خان قتل کیس، پاکستان کا قومی ترانہ: کیا ہے حقیقت، کیا ہے فسانہ؟ اور سوانح و تنقید پر میر باقر علی داستان گو** شامل ہیں۔ انھوں نے موسیقی کے موضوع پر لکھے گئے شاہد احمد دہلوی کے نادر و نایاب مضامین کو بھی *مضامین موسیقی* کے نام سے مدون کیا ہے۔ اس کے علاوہ ان کی کتاب علی سردار جعفری شخصیت و فن اپنے موضوع پر مستند حوالہ مانی جانی ہے۔ ان کی تازہ ترین کتاب 2016ء میں شائع شدہ **چراغ روشن** ہیں ہے جس میں عصمت چغتائی کے مختلف شاہکار خاکوں کو بہت خوبصورتی سے مرتب و مدون کیا گیا ہے۔ اس کتاب میں 12 خاکے وہ ہیں جنھیں عصمت چغتائی نے مختلف ادبی شخصیات پر لکھا، ان میں عظیم بیگ چغتائی، سعادت حسن منٹو، سجاد ظہیر، پطرس بخاری، میراجی، کرشن چندر، مجاز لکھنوی، جانثار اختر، خواجہ احمد عباس، مہندر ناتھ اور ثریا شامل ہیں۔ خاکہ نما افسانوں کے عنوان سے مرتب کردہ باب میں مینا کماری، دلیپ کمار، بادشاہی خانم، تمیز الدین، ٹیکو، محبوب اور گم نام شامل ہیں۔ ذاتی خاکوں میں تین تحریریں، ایک مضمون قرۃ العین حیدر کے حوالے سے، ایک خط جوش ملیح آبادی کے نام اور ایک تحریری مکالمے کے عنوان سے مرتب باب میں دو تحریریں شامل اشاعت ہیں، آخری تحریر کوحرف آخر کا نام دیا گیا ہے۔ اس کے علاوہ **بیسویں صدی سال بہ سال، سوز خوانی کا فن** اور **کراچی کی عزاداری** بھی شائع ہو چکی ہیں۔

### شاعری
عقیل عباس جعفری کا شمار اپنی نسل کے نمائندہ شعرا میں ہوتا ہے۔ ان کی تخلیقات ادب کے معتبر جرائد میں شائع ہوتی رہتی ہیں۔ اس کے علاوہ بین الاقوامی مشاعروں اور سیمینارز میں شرکت کے لیے امریکا، کینیڈا، برطانیہ، عوامی جمہوریہ چین، بھارت اور متحدہ عرب امارات کے سفر بھی کر چکے ہیں۔ ان کی شاعری کا مجموعہ **تعلق** کے نام سے رنگِ ادب پبلی کیشنز کراچی کے زیرِ اہتمام شائع ہو چکا ہے۔ آپ کی شاعری پر ریڈیو پاکستان **بہترین نعت گو** اور **بہترین قومی نغمہ نگار** کا ایوارڈ دے چکا ہے۔

### نمونۂ کلام


غزل


شعر

### پاکستان کرونیکل
پاکستان کرونیکل عقیل عباس جعفری کی بیس سالہ محنت کا ثمر ہے۔ یہ کتاب اس طرز پر شائع ہونے والے بین الاقوامی کرونیکلز کے معیارات کو سامنے رکھتے ہوئے تالیف کی گئی ہے اور اس میں پاکستان کی تاریخ کا ایک ایک لمحہ محفوظ کر دیا گیا ہے۔ پاکستان کرونیکل میں قیامِ پاکستان سے لے کر 31 اگست 2011ء تک پاکستان کے تاریخ وار واقعات تحریر و تصویر کی صورت انتہائی خوبصورت اور سلیقے کے ساتھ پیش کیے گئے ہیں۔ اصل میں یہ کتاب ماہانہ ڈائری ہے جس میں سیاسی، صحافتی، ثقافتی، فنون لطیفہ، صنعت و حرفت اور کھیلوں کے علاوہ اہم ترین واقعات پر مشہور زمانہ کتب، رسائل و اخبارات سے اقتباسات بھی ہیں اور نامور پاکستانی شخصیات کی پیدائش و انتقال کے علاوہ مختصر تعارف بھی ہے۔

## ریڈیو اور ٹیلی وژن سے وابستگی
عقیل عباس جعفری نے ریڈیو پاکستان اور پاکستان ٹیلی ویژن کے لاتعداد پروگرامز کے اسکرپٹس بھی تحریر کیے جن میں **سات دن، ٹی وی انسائیکلوپیڈیا، ٹیلی شو، ہم مصطفوی، یہ تو مجھے پتا ہے، یونیورسٹی چیلنج، جہاں نما، ایک سال پچاس سوال، سارک کوئز، ملینیم کوئز، یو این کوئز، جو جانے وہ جیتے، ہم کسی سے کم نہیں، بیسویں صدی، سال بہ سال اور رات گئے** کے نام سر فہرست ہیں۔ انھوں نے اے آر وائی کے **پروگرام کیا آپ بنیں گے کروڑ پتی؟** اور جیو ٹیلی ویژن کے **پروگرام یہ گھر آپ کا ہوا** کے سوالات بھی مرتب کیے۔

## اردو لغت بورڈ کی سربراہی
عقیل عباس جعفری نے 2016ء سے 2019ء تک تین سال اردو لغت بورڈ کراچی کے مدیر اعلیٰ کی حیثیت سے کام کیا۔۔

## تصانیف
100px|تصغیر|بائیں|
100px|تصغیر|بائیں|
* پاکستان کرونیکل
* بیسویں صدی سال بہ سال
* پاکستان کا قومی ترانہ : کیا ہے حقیقت؟ کیا ہے فسانہ؟
* پاکستان کی ناکام سازشیں
* لیاقت علی خان قتل کیس
* پاکستان کا جشن زریں (وضاحتی کتابیات)
* سوز خوانی کا فن
* کراچی کی عزاداری
* 366 دن
* صفر سے سو تک
* کون بنے گا کروڑ پتی؟
* ایک سال پچاس سوال
* جہان معلومات
* ہے حقیقت کچھ
* قائد اعظم معلومات کے آئینے میں
* پاکستان کے سیاسی وڈیرے
* پاکستان کی انتخابی سیاست
* قائد اعظم کی اذواجی زندگی
* کانجی دوآرکا داس جناح،رتی اور میں
* تعلق (شعری مجموعہ)
* شاہد احمد دہلوی مضامین موسیقی
* میر باقر علی داستان گو
* علی سردار جعفری شخصیت و فن
* چراغ روشن ہیں (عصمت چغتائی کے خاکے)
* فرہنگ اصطلاحات فنِ تعمیر

## ناقدین کی آراء

## اعزازات
تحقیق اور پاکستانیات کے شعبے میں ان کی خدمات کے اعتراف کے طور پر پاکستان کوئز سوسائٹی نے انھیں 2004ء میں *کوئز ایکسیلینس ایوارڈ*، وزڈم پاکستان فورم نے 2010ء میں *ہیروزآف پاکستان کمال کارکردگی ایوارڈ* اور سینٹر آف سوک ایجوکیشن پاکستان نے 2010ء کا *سوک ایجوکیشن ایوارڈ* عطا کیا۔ اس کے علاوہ 2000ء میں ریڈیو پاکستان کا *بہترین نعت گو* اور *بہترین قومی نغمہ نگار* کا ایوارڈ بھی حاصل کر چکے ہیں۔ 2011ء میں آل پاکستان نیوز پیپرز سوسائٹی نے آپ کو *بہترین فیچر نگار* کا ایوارڈ عطا کیا۔ حکومت پاکستان نے 14 اگست 2023ء کو ان کی ادبی خدمات کے صلہ میں تمغائے امتیاز کا اعلان کیا ہے۔

## مزید دیکھیے
* پاکستان کرونیکل
* پاکستان کے سیاسی وڈیرے
* علی سردار جعفری شخصیت و فن
* سیدہ مسعودہ خاتون

## حوالہ جات

زمرہ:1957ء کی پیدائشیں
زمرہ:اردو سوانح نگار
زمرہ:اردو صحافی
زمرہ:اردو محققین
زمرہ:بقید حیات شخصیات
زمرہ:بیسویں صدی کے پاکستانی شعرا
زمرہ:پاکستانی ادبی نقاد
زمرہ:پاکستانی اردو شعرا
زمرہ:پاکستانی شیعہ
زمرہ:پاکستانی محققین
زمرہ:پاکستانی مورخین
زمرہ:پاکستانی ٹیلی ویژن صحافی
زمرہ:کراچی کے صحافی
زمرہ:کراچی کے ماہرین تعمیرات
زمرہ:کراچی کے مصنفین
زمرہ:مہاجر شخصیات
زمرہ:نعتیہ شاعر
زمرہ:ویکی ڈیٹا سے مختلف مختصر وضاحت